Frode Berg-saken

Frode Berg-saken er en sak om spionasjevirksomhet i Russland. Den begynte da den pensjonerte norske grenseinspektøren Frode Berg ble arrestert i Moskva den 5. desember 2017, anklaget for brudd på paragraf 276 i den russiske straffeloven, som handler om spionasje. Anklagen gikk ut på kontakt med en russer, Aleksej Zjitnjuk, som skulle overlevere hemmelige dokument med informasjon om den russiske marinen.
Den 16. april 2019 ble Frode Berg dømt til 14 års fengsel under strengt regime.

Arrest og fengsel

Berg ble pågrepet 5. desember 2017.Rosbalt rapporterte at Frode Berg hadde med seg to brev som styrket mistanken mot ham, og at han hadde 3 000 euro i kontanter da han ble pågrepet. FSB, som arresterte han, mente han hadde tilknytning til Etterretningstjenesten og CIA.
Han ble ført til Lefortovo fengsel, der han etter hvert fikk kontakt med den norske ambassaden i Moskva. Familien til Berg fikk ansatt en russisk forsvarer, Ilja Novikov, og det ble også oppnevnt en norsk forsvarer, advokat Brynjulf Risnes. Som tolk ble det først oppnevnt en tidligere bekjent av Berg, Anatolij Voznjuk, men han var ansatt i FSB, og Berg ville ikke fullt ut samarbeide i etterforskingen før Voznjuk ble skiftet ut.
Frode Berg ble domfelt 16. april 2019 for å ha overlevert eller sendt til sammen 15 000 euro til en russisk kontakt i forbindelse med innsamling av hemmeligstemplet materiale i Russland. Aktor nedla påstand om fengsel i 14 år i en fengselskoloni, noe han fikk medhold i. Utenriksdepartementet ga følgende kommentar: «Vi tar dommen til etterretning, og fortsetter å jobbe for å ivareta Frode Bergs interesser på best mulig måte.

Forsøk på å få Frode Berg løslatt

Frode Berg har bodd i Finnmark siden 1970-tallet, men er opprinnelig fra Trondheim.
En støttegruppe for Frode Berg ble etablert i Finnmark, og den samlet inn penger til forskjellige tiltak for å lette situasjonen i fengselet. Han ble også etterhvert innvilget fri rettshjelp fra den norske stat, og det ble søkt om løslatelse mot kausjon, men det ble avslag både på anke til høyere rettsinstans og kausjon.
Novikov har uttalt at Norge og Russland bør kunne bli enige om at Frode Berg kan utveksles mot en russisk spion som er fengslet i et tredje land, og Litauen er nevnt i denne sammenheng. I samband med Mikhail Botsjkarev-saken i Norge ble det også fra Risnes sin side skapt håp om at Berg kunne utveksles med Botsjkarev dersom den siste ble kjent skyldig i spionasje. Dette hendte ikke, og Botsjkarev ble satt fri fredag 19. okober 2018 og fikk reise hjem til Russland.
Norske myndigheter jobber kontinuerlig for at Frode Berg skal få komme tilbake til Norge,og støttegruppa er alvorlig bekymret for Frodes helsetilstand.
Den litauiske nyhetstjenesten BNS meldte 16. oktober 2019 at det hadde blitt forhandlet frem en utvekslingsavtale som gjelder en fange i Litauen og en nordmann som er dømt for spionasje i Russland.

Dagen etter, den 17. oktober, ble det også sendt en søknad om benådning av Frode Berg til president Putin.

Anklager mot Etterretningstjenesten

Flere har rettet sterk kritikk mot norske hemmelige tjenester i forbindelse med denne saken.
Den 22. april 2018 sa Frode Bergs forsvarere til NRK og Dagbladet at han var i Moskva på oppdrag fra den norske Etterretningstjenesten, og de mente at Berg hjalp til med å samle inn russiske statshemmeligheter på vegne av Etterretningstjenesten allerede fra sommeren 2015.
I juli 2018 skrev redaktøren i aldrimer.no: «Det kan godt hende at det er etterretningstjenestens «problembarn» i avdeling E-D som har rota det til, og lurt tidligare grenseinspektør Frode Berg til å transportere 3 000 Euro til Moskva. Frode Bergs advokater har opplyst at to nordmenn bad ham ta med pengene, for å postlegge dem i Russland»,
Novikov uttalte også at det er grunn til å tro at det er opprettet hemmelig direktekontakt mellom FSB og Etterretningstjenesten. Den russiske forsvareren sa også til Dagbladet at Frode Berg var sikker på at mannen han møtte i Oslo høsten 2017, og som bad ham reise til Moskva og gjøre det som førte til arrestasjonen og spionsiktelsen, jobba for Etterretningstjenesten.
Berg fikk også en mobiltelefon, som Aftenposten hevdet hadde krypteringsteknologi. FSB utralte at de kunne bevise at Berg skulle sende penger til en mann, V.A. Zemljakin, som i retur skulle sende gradert informasjon om den russiske Nordflåten til en adresse disponert av den norske Etterretningstjenesten. TV 2-journalisten Øystein Bogen uttalte at der kan være en muldvarp på Lutvann.
Dagbladet så denne saken i samband med Mikhail Botsjkarev-saken, og skrøt av norsk rettsvesen, men kritiserte samtidig norsk etterretning og Politiets sikkerhetstjeneste fordi de lot Botsjkarev sitte såpass lenge i varetekt.
NRK Urix uttalte 9. april 2019 at det kunne være at denne Aleksej Zjitnjuk ikke finnes, og at arrestasjonen var en planlagt felle fra FSB.